Tove Videbæk (KRF), 2003-02-27:
Jeg er meget tilfreds med, at der bliver sat kampagner i gang, som går ind på forældreansvar, skolerne, detailhandelen osv.
Der var kommentarer omkring ungdomsklubber og foreninger osv., og det vil jeg gerne sige tak for. Så vil jeg sige, at jo tidligere man begynder på et eller andet, jo større er chancen for, at man bliver rigtig god til det.
Det gælder f.eks. sport, musik, spil og læsning.
Det gælder også indtagelse af alkohol.
Jo tidligere man får sin alkoholdebut, jo større er chancen for, at man bliver storforbruger eller alkoholmisbruger.
Undersøgelser viser også, at jo tidligere unge debuterer med alkohol, jo større er risikoen for, at de senere misbruger andre og svære ting, ecstacy eller andre rusmidler.
Unges alkoholmisbrug er, som vi allerede har hørt,
et alvorligt problem.
Det er snart sagt alle enige om.
Og eksperternes advarselslamper har længe blinket.
De unge kan ikke passe deres skole ordentligt, og det kan få vidtrækkende betydning for, om de vælger at fortsætte med en uddannelse.
Finn Hardt, som er overlæge ved Hvidovre Hospital,
siger, at unge med dårlige alkoholvaner ofte kommer til at flakke fra job til job senere i livet, fordi de ikke kan stå op om morgenen og ofte bliver fyret.
Antallet af grundstødte skæbner på grund af alkohol er svært at gøre op. Der er et kraftigt behov for, at vi gør noget ved det, at der bliver skabt en konsekvent og helhedsorienteret alkoholpolitik i Danmark, en politik, der forbinder lovgivning med praksis gennem et personligt ansvar.
End ikke begrænsninger i retningslinjer for markedsføring, som de selv har været med til at indføre, synes at snære dem.
I regelsættet for markedsføring af alkoholholdige drikkevarer fra år 2000 slås det fast, at markedsføring af alkohol og sport ikke hører sammen.
Så kan vi jo hver især tænke på, hvad vi ser, når vi ser sportskampe i fjernsynet.
Og på det seneste er bryggerierne begyndt at liste alkohol ind ad bagvejen gennem reklamer og forklædt som sodavand, de såkaldte breezers.
Det er produkter, der faktisk er forklædt som børneprodukter med det formål at få børn og unge til at drikke alkohol som sodavand.
Ja, der er mange ting.
Forbuddet mod salg af alkohol har vi også hørt om.
Det skal håndhæves.
Vedrørende udskænkning er jeg også tilfreds med, at loven er blevet strammet, men vi skal i langt højere grad have loven håndhævet, sådan at unge under 18 år ikke kan få udskænket alkohol.
Forældres og skolernes ansvar har vi også hørt en hel del om.
Og der vil jeg så også komme ind på foreningsområdet.
Trænerne og de voksne i foreningerne er rollemodeller for de unge, så det er meget vigtigt, at man både i skoler og foreninger osv. får nogle alkoholpolitikker.
Hvis en forening kun kan løbe rundt økonomisk ved at sælge alkohol til børn og unge under 18 år, vil jeg have lov til at sætte et kæmpestort spørgsmålstegn ved disse foreningers berettigelse.
Jeg vil så til sidst sige, at alkoholkulturen i Danmark skal vi have ændret over en bred kam.
Både i nordisk og i international sammenhæng
er alkoholkulturen i Danmark alt for liberal.
Der er en alt for høj grad af tilgængelighed, og der er for liberale normer for, hvornår man må drikke alkohol.
Det har nærmest været en dansk tradition, at unge skal lære at drikke alkohol hjemme, og helst skulle de være fulde med forældrene første gang.
De fleste får lov til at drikke alkohol til deres konfirmation som 14-årige osv., osv.
Vi har hørt en del af det allerede.
På grundlag af alt det her vil jeg gerne på vegne af Venstre, Socialdemokratiet, Dansk Folkeparti, Det
Konservative Folkeparti, SF, Det Radikale Venstre og Kristeligt Folkeparti fremsætte følgende: Forslag til vedtagelse
Folketinget konstaterer med tilfredshed, at der er iværksat en kampagne for at gøre butiksansatte og forældre opmærksomme på børns og unges alkoholforbrug.
Folketinget er meget optaget af børns og unges tidlige og store forbrug af alkohol og opfordrer derfor regeringen til inden udgangen af oktober 2003 i Folketinget at redegøre for de initiativer, som regeringen vil tage med henblik på at nedbringe børns og unges alkoholforbrug.
Redegørelsen skal bl.a vedrøre problemer med markedsføring, køb og salg, udskænkning, forældres og skolers ansvar m.m. Endvidere skal der redegøres for, hvilke planer der foreligger for fremtidige undersøgelser m.v. vedrørende alkohol generelt og specifikt vedrørende børns og unges forbrug.